
# Фәйрүзә Мөслимова: «Исән булсак...»

(ШИГЫРЬ)

Күбәләктәй очып кына йөргән чакта,

Дус-туганнар булган чакта яныңда –

Килер заман, берьялгызым калырмын, дип,

Ялгыш кына килми хәтта уеңа.

Ярты сүздән аңлашырдай фикердәшләр

Адым саен очрап тормый юлыңда.

Гаепләмә, кемдер сиңа үпкәләсә –

Аңлашырдай кешесе юк аның да.

Серләреңне димим әле, гади генә

Сүзләреңне сөйләп булмый читләргә.

Һәр кешенең бар нәрсәгә үз карашы.

Туры килә телләреңне тешләргә.

Юксындыра дус-туганнар, аңлашулар,

Шаярып та сөйләшүләр үзара.

Намаздан соң дога кылыр кешеләрнең

Исемлеге озая да озая.

Кемнең нәрсә язылгандыр тәкъдиренә?

Насыйп түгел безгә моны белергә.

Хәзер инде берәр план кора калсак,

Онытмыйкчы: «Исән булсак», – дияргә.



Следите за самым важным и интересным в Telegram-каналеТатмедиа

## Нет комментариев
Фәйрүзә Мөслимова: «Исән булсак...»